Vrou sterf in tieraanval: ‘Sy het haar lewe aan dié diere gewy’Vivienne McKenzie by ‘n tier. Foto: Facebook Vivienne McKenzie is Saterdagoggend in die Laohu Valley-reservaat deur ŉ vyf jaar oue tiermannetjie doodgebyt. Heinrich Funck, bestuurder van die reservaat, het nie die presiese besonderhede rondom die aanval bekend gemaak nie, maar wel gesê die voorval het tydens ŉ roetineproses plaasgevind en dat die plaaslike owerhede sowel as die reservaat ondersoek instel. Die tier genaamd Beta moes van kant gemaak word tydens die voorval. Hy is in Julie 2011 in die reservaat gebore. Funck het gesê die personeel van die reservaat, asook die personeel van Save China’s Tigers en die China Tiger Project is platgeslaan deur die dood van McKenzie. Sy was die toesighouer van die tiere. Vivienne McKenzie. Foto: Facebook “Ons innige meegevoel aan haar familie en vriende met hul tragiese verlies. Ek en die ander personeellede is in skok en ons rou oor die vrou wat haar werk met passie, ywer, humor en vreugde aangepak het. Ons kan nie ons werk sonder haar voorstel nie en sal haar altyd onthou vir die belangrike rol wat sy gespeel het in die bewaring van die bedreigde tiere,” het Funck gesê. Die Laohu Valley-reservaat is nie oop vir die publiek nie aangesien die tiere gerehabiliteer word sodat hulle eendag weer in beskermde bewaringsgebiede in China vrygelaat kan word.